เอกชนขนเงินซื้อกิจการตปท.
ธปท.ระบุ ธุรกิจขนาดใหญ่ยังขอสินเชื่อไปช็อปปิ้งกิจการเมืองนอกคึกคัก แต่การขอสินเชื่อเพื่อการย้ายฐานการผลิตหนีค่าจ้างแพงยังน้อย
23 พ.ย. 2555

ธปท.ระบุ ธุรกิจขนาดใหญ่ยังขอสินเชื่อไปช็อปปิ้งกิจการเมืองนอกคึกคัก แต่การขอสินเชื่อเพื่อการย้ายฐานการผลิตหนีค่าจ้างแพงยังน้อย 
นายเกริก วณิกกุล รองผู้ว่าการ สายเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า สินเชื่อเพื่อการลงทุนในต่างประเทศขยายตัวได้ดีมากใน 9 เดือนแรกของปีนี้ และเป็นแนวโน้มการเพิ่มขึ้นต่อเนื่อง 
ทั้งนี้ การขอสินเชื่อจากระบบสถาบันการเงินเพื่อไปขอสินเชื่อในต่างประเทศขณะนี้ ส่วนใหญ่ที่เห็นเป็นการขอสินเชื่อของธุรกิจขนาดใหญ่ถึงใหญ่มากในไทยที่ออกไปลงทุนขยายกิจการ หรือการซื้อกิจการของบริษัทที่มีธุรกิจใกล้เคียงหรือเกี่ยวเนื่องกันในต่างประเทศ
เท่าที่ธปท.ติดตามตัวเลขการขอสินเชื่อเพื่อออกไปลงทุนในต่างประเทศของภาคเอกชนไทยใน 9 เดือนแรกของปี 2555 แม้ว่าสินเชื่อในภาคนี้จะขยายตัวได้ดี นายเกริก กล่าวว่า ยังไม่เห็นการขอสินเชื่อเพื่อนำไปลงทุนเพื่อย้ายฐานการผลิตของภาคอุตสาหกรรมและโรงงานมากนัก ทั้งที่ช่วงนี้เป็นช่วงที่เข้าใกล้การรวมตัวกันเป็นประชาคมเศรษฐกิจอาเซียน (เออีซี) และเป็นช่วงที่หลายธุรกิจโดยเฉพาะเอสเอ็มอีกำลังจะได้รับผลกระทบจากการขึ้นค่าจ้าง 300 บาท
“ธปท.คงต้องติดตามต่อไปอีกระยะหนึ่งว่า การขอสินเชื่อของภาคเอกชนไทยเพื่อไปลงทุนในต่างประเทศจะยังเพิ่มขึ้นต่อเนื่องหรือไม่ แต่ในปีนี้และปีที่ผ่านมาถือเป็นสินเชื่อที่ขยายตัวได้ดีประเภทหนึ่ง และทำให้สินเชื่อธุรกิจ 9 เดือนแรกของปีขยายตัวเป็นเลข 2 หลัก ล่าสุดในไตรมาส 3 สินเชื่อธุรกิจโดยรวมขยายตัวได้ 12.5% แต่เท่าที่เห็นในขณะนี้ผู้ประกอบการที่ขอสินเชื่อไปลงทุนนอกในขณะนี้เป็นธุรกิจขนาดใหญ่มากทั้งนั้น ยังไม่เห็นการขอสินเชื่อของโรงงานขนาดกลางย่อยที่ขอสินเชื่อเพื่อย้ายฐานการผลิต” นายเกริก กล่าว
นายเกริก กล่าวต่อไปว่า เท่าที่ติดตามจากสถาบันการเงิน การออกไปลงทุนในต่างประเทศของธุรกิจขนาดไม่ใหญ่ของไทย แม้จะเป็นในประเทศเพื่อนบ้านของเรา หรือในเออีซี ยังไม่ใช่เรื่องง่ายที่จะดำเนินการ เพราะมีความเสี่ยงหลายๆ เรื่อง ซึ่งบางธนาคารพาณิชย์ก็พยายามที่จะช่วยนำร่องในเรื่องนี้ แต่ก็ยังไม่เห็นการเร่งย้ายฐานการผลิตของธุรกิจไทยมากนัก แต่ในขณะนี้มีโรงงานส่วนหนึ่งไปตั้งโรงงานในเขตชายแดน เพื่อใช้แรงงานต่างด้าวที่เดินทางข้ามแดนไปกลับทุกวัน ซึ่งค่าจ้างแรงงานยังต่ำ
รองผู้ว่าการ ธปท. ยังได้กล่าวถึงการขยายสินเชื่อของธนาคารพาณิชย์ในต่างจังหวัดด้วยว่า ที่ผ่านมายังคงเติบโตดีในเขตหัวเมืองใหญ่ เมืองท่องเที่ยว และเมืองที่เป็นเขตเศรษฐกิจ แต่สำหรับการปล่อยสินเชื่อในกลับผู้ที่ยังไม่เข้าถึงแหล่งเงินในต่างจังหวัดนั้น ยังเกิดขึ้นค่อนข้างน้อยกว่าที่ธปท.ต้องการ 
อย่างไรก็ดี เหตุผลหนึ่งที่เห็นการขยายตัวที่ดีของสินเชื่อในต่างจังหวัด ส่วนหนึ่งมาจากการเร่งสร้างและซ่อมแซมสาธารณูป โภคขั้นพื้นฐานของรัฐบาลในต่างจังหวัด เช่น สร้างถนน ขุดคลอง หรืออื่นๆ ทำให้สินเชื่อธุรกิจในส่วนนี้เติบโตได้ดี